Vrou sterf dae ná skietery in DurbanParamedici op die toneel. (Foto: Rescue Care) ŉ Dertigjarige vrou wat verlede week verskeie kere geskiet en vir dood op die M7 by Durban agtergelaat is, het intussen aan haar beserings beswyk. Kol. Thembeka Mbele, woordvoerder van die polisie, het vanmiddag aan Maroela Media bevestig dat die vrou Maandag in ŉ hospitaal gesterf het. Die polisie ondersoek nou ŉ saak van moord. Dít nadat sy Woensdag in die pad in Northdene met verskeie skietwonde aan haar maag, bolyf en arms aangetref is. Luidens ŉ ooggetuie is die vrou in ŉ onbekende voertuig geskiet waarna die bestuurder haar in die middel van die pad gelos en op die vlug geslaan het. Die vrou is op die toneel gestabiliseer voordat sy na die Inkosi Albert Luthuli Nkosi-hospitaal in Durban gehaas, waar sy in ŉ trauma-eenheid opgeneem is. Niemand is nog in verband met die voorval in hegtenis geneem nie.